***Tanulási napló***

A tanulási napló célja, hogy végig kövesse az epocha során a saját tanulási folyamatodat és arról objektív és szubjektív beszámolót is adjon. A tanulási napló három formában készülhet:

a) nyilvános elektronikus - ebben az esetben a napló valamilyen formában az interneten elérhető. A legalkalmasabb erre valamilyen blog (postr.hu, blog.hu, blogspot.hu, wordpress.com stb.), a napló ebben az esetben nyilvános, bárki számára olvasható, követhető

b) zárt elektronikus - ebben az esetben a napló valamilyen formában az interneten található meg, de csak a szerző és a tanár láthatják. Jó eszköz erre valamilyen online szövegszerkesztő (Google Drive, Skydrive stb.), amit megosztasz a tanároddal.

c) papíron nyomtatott formában. Ebben az esetben minden nap magadnál kell hordanod a naplót, hogy a tanár ellenőrizhesse. Nem elég csak az epocha végén kinyomtatni a naplót.

A napló bejegyzései

i) legalább két naponta kell egy-egy bejegyzésnek születnie (az első bejegyzés végső határideje tehát március 19.)

ii) egy bejegyzés elsődlegesen arról szól, hogy mit tanultál meg az órán. Nem az óra vázlatára van szükség, hanem arra, hogy mi volt az, amit megértettél az óra témájából, mi volt az, amit megértettél, megjegyeztél

iii) természetesen az is fontos, hogy mit nem értettél meg, mi volt az, ahol elakadtál, mi volt számodra követhetetlen

iv) lényeges, hogy tovább is gondold az órán tanultakat, írd le a benned esetlegesen megfogalmazódott kérdéseket, mindazt, ami a tanultak kapcsán eszedbe jutott

v) a bejegyzés szubjektív beszámoló is, megírhatod, hogy mi történt az órán, mi volt vicces, vagy mi nem, itt szabadjára engedheted a stílusod

vi) a bejegyzések minimális terjedelme két bekezdés és 150 szó

A napló értékelése

A naplót bármelyik napon értékelhetem (ha papíron van, akkor be kell adnod), az értékelés szempontjai a következők:

1. határidők és terjedelem: az időre elvárható számú és hosszúságú bejegyzés van-e a naplóban

2. tartalom: a tartalom megfelel-e a kívánalmaknak, valóban a tanulásról szól-e

3. kreativitás: stílus és a bemutatás ötletessége, originalitása, nyelvhelyesség

4. külalak

Az értékelésben a papíron készült naplók -30, a zárt elektronikus naplók -15%-ról indulnak.